Takiaispallo - Veli-Matti Saikkonen (1970)
Luovuttuaan 1968 omistusosuudestaan FJ-Filmi Oy:ssä Pentti Helanne jatkoi toimintaansa vuonna 1964 perustamansa Filmi-Jatta Oy:n puitteissa lähinnä mainoselokuvien tuottajana. Mainos-Televisiolle yhtiö tuotti 1969-71 kuusiosaisen draamasarjan Takiaispallo, joka perustui Kerttu-Kaarina Suosalmen käsikirjoitukseen. Sarjan ohjasi nuori teatterimies Veli-Matti Saikkonen (s. 1941), jonka lyhytelokuva Lumiakka oli saanut yhden vuoden 1967 valtionpalkinnoista. Sarjan kunkin jakson kesto oli 50 minuuttia, ja sen ensiesitys kuvaruudussa oli alkusyksyllä 1972. Takiaispallon kaksi ensimmäistä osaa nähtiin hieman lyhennettynä yhdistelmänä elokuvateatterilevikissä syyskuusta 1970 alkaen. Kantaesitys oli Valkeakosken Kino-Sammossa 10.9.1970. Terhi Panulan äidin Helena Haaviston vaatimuksesta esityskopiosta poistettiin Terhin ja Kirka Babitzinin rakastelujakso aivan pientä loppuvälähdystä lukuunottamatta. Elokuvatarkastamo määritteli Takiaispallon lapsilta kielletyksi. Tuottajan valitus ei muuttanut päätöstä elokuvalautakunnassa. Kaikkien tekijöiden tehtäviä ei ole määritelty elokuvan alkuteksteissä. Kirka Babitzinin sukunimi on elokuvan alkuteksteissä virheellisessä muodossa Babitsin. Takiaispallo sai 65 000 markan laatutukipalkinnon, ja Hillevi Lagerstam Jussi-patsaan. Katsojia teatteriversio keräsi vuoden keskiarvoa vähemmän eli hieman yli 100 000 henkeä, mikä merkitsi sitä, että laatutuen jälkeenkin elokuva jäi 108 600 markkaa tappiolliseksi. Ruotsi osti elokuvan. - Suomen kansallisfilmografia 7:n (1998) mukaan.